مَتّیٰ 15
15-نجی باب
آدامی نَمه نِجیس اِدیَر؟
مَرقُس 7:1-23
1سُنگرا کَبیر فَریسیلِر بیلِن دین عُلَمالار اورشلیمدِن عیسانینگ یانینا گِلیپ، اُندان: 2«نَمه اوچین سِنینگ شَگیرتلِرینگ آتا-بابالارینگ عاداتینی پُزیارلار؟ اُلار ناهار اییِنلِرینده نَمه اوچین اِلِّرینی یوومایارلار؟» دیییپ سُرادیلار. 3عیسی اُلارا شِیله جُغاپ بِردی: «سیز نَمه اوچین اُز سونِّتلِرینگیزینگ خاطیراسینا خودایینگ حُکوملِرینی پُزیارسینگیز؟ 4- خودای: ”اِنه-آتانگا حُرمات قُی“، و، ”اِنهسینه یا-دا آتاسینا قارغان آدام اُلومه حُکوم اِدیلسین“ دیییپ آیدیپدی. 5-6اِمّا سیز اِنه-آتاسینا: ”مِن سیزه کُمِک اِدیپ بیلجِک دَل. سیزه بِرمِگی نییِت اِدِن زاتلاریمی مِن خودایا صاداقا بِردیم“ دیییپ آیدیانا اُنونگ اِنه-آتاسینا حُرمات قُیماغی حُکمان دَل دیییَرسینگیز. شِیدیپ، سونِّتلِرینگیزینگ خاطیراسینا خودایینگ حُکوملِرینی پُزیارسینگیز. 7اِشعیا پیغامبار سیز ایکییوزلیلِر حاقدا دُغری نبوّتلیق اِدیپدیر! اُندا شِیله یازیلان:
8- ”بو خالق مِنی دیلینده حُرماتلایار،
اِمّا یورِگی مِندِن اوزاقدیر.
9بیدِرِک یِره مانگا عیبادات اِدیَرلِر،
تاغلیمات دیییپ اُورِدیَنلِری اینسان دِستورلاریدیر.“»
10عیسی جِماغاتی یانینا چاغیریپ، اُلارا: «دینگلَنگ، دوشونینگ! 11آغزا گیرِن زات آدامی نِجیس اِدیَن دَلدیر، آدامی آغیزدان چیقیان زات نِجیس اِدیَندیر» دییدی.
12سُنگرا شَگیرتلِر گِلیپ، اُندان: «فَریسیلِرینگ بو سُزی اِشیدیپ، نارضا بُلاندیقلارینی بیلیَرسینگمی؟» دیییپ سُرادیلار. 13اُل: «آسمانداقی آتامینگ اِکمِدیک هِر بیر اُسوملیگی کُکی بیلِن سُغرولار. 14اُلارا زات دییمَنگ، اُلار کُرلِری قُلّایان کُرلِردیر. کُر-کُری قُلّاسا، اُلارینگ ایکیسی هِم چوقورا قاچار» دیییپ جُغاپ بِردی. 15پِطرُس اُنگا: «بیزه بو میثالی دوشوندیریپ بِر» دییدی. 16عیسی هِم شِیله دییدی: «سیز هِنیزِم دوشونِنگزُقمی؟ 17آغزا گیرِن هِر بیر زادینگ اَوَّل قارنا باریپ، اُل یِردِن هِم داشاری چیقیاندیغینی بیلمِیَرسینگیزمی؟ 18اِمّا آغیزدان چیقان زاتلار یورِکدِن چیقیپ، آدامی نِجیس اِدیَر. 19آدامینگ یورِگیندِن تِلِکه فیکرلِر، قانخُرلوق، زیناکَرلیک، آخلاقسیزلیق، اُغورلیق، یالان شاهاتلیق و تُهمِت چیقیاندیر. 20آدامی شو زاتلار نِجیس اِدیَر، یووولمادیق اِل بیلِن ناهار اییمِک آدامی نِجیس اِتمِیَر.»
کنعانلی آیالینگ ایمانی
مَرقُس 7:24-30
21عیسی اُل یِردِن چیقیپ، صور و صیدون تُوِرِگینه گیتدی. 22اُل یِرده بیر کنعانلی آیال عیسانینگ یانینا گِلیپ: «اِی، آقام، داوود اُغلی، مانگا رِحم اِت! قیزیم دیوانا، اُل یامان خُرلوق چِکیَر» دییدی. 23اِمّا عیسی اُنگا هیچ بیر جُغاپ بِرمِدی. شُندا شَگیرتلِری اُنونگ یانینا گِلیپ: «اُنی یُلا سال، یُغسام ایزیمیزدان یُنه قیغیریپ گِلیَر» دیییپ خاییش اِتدیلِر. 24عیسی هِم: «مِن یِکه اسرائیل خالقینینگ ییتِن قُیونلارینا ایبِریلدیم» دیییپ جُغاپ بِردی. 25اِمّا اُل آیال قُلایینا گِلیپ دیزا چُکدی-ده: «آقام، مانگا کُمِک اِت» دیییپ یالباردی. 26عیسی اُنگا: «فِرزِنتلِرینگ چُرِگینی آلیپ، ایتلِره زینگماق دُغری دَلدیر» دییدی. 27آیال هِم: «هاووا، آقام! یُنه ایتلِر هِم ساچاق باشیندا دُکولِن چُرِک اُونوقلاریندان ایییَندیر» دییدی. 28شُندا عیسی اُنگا: «اِی، آیال، سِنینگ ایمانینگ بِییک! سانگا ایسلِیشینگ یالی بُلسون!» دییدی. اُل آیالینگ قیزی شُل واقتینگ اُزونده شِفا تاپدی.
عیسی دُرت مونگ آدامی دُیوریار
مَرقُس 8:1-10
29عیسی اُل یِردِن قایتدی و جلیله دِریانینگ قُلایینا گِلیپ، بیر داغینگ اوستونه چیقیپ اُتوردی. 30اُنونگ یانینا بیر اولی جِماغات گِلدی، اُلارینگ آراسیندا آغساقلار، ماییپلار، کُرلِر، لالّار و یِنه-ده بیر تُپار مِریضلِر باردی. اُلاری گِتیریپ، عیسانینگ آیاغینینگ اُوونده قُیدولار. اُل هِم بولاری شِفا بِردی. 31خالق لالّارینگ کِپلِیَندیگینی، ماییپلارینگ شِفا تاپاندیغینی، کُرلِرینگ گُریَندیگینی، آغساقلارینگ یُریَندیگینی گُروپ حایران قالدیلار. اُلار اسرائیل خودایینی اُودیلِر.
32عیسی شَگیرتلِرینی یانینا چاغیریپ: «بو جِماغاتا یورِگیم آوییار! بولار اوچ گون بَری مِنینگ یانیمدا، اییمَگه هِم هیچ زاتلاری یُق. یُلدا ایسغیندان قاچماسینلار دیییپ، اُلاری آچ گُیبِرِسیم گِلِنُق» دییدی. 33شَگیرتلِر اُنگا: «بِیله اولی جِماغاتی دُیرار یالی، بو بُش یِرده بیز چُرِگی نیرِدِن آلایلی؟» دییدیلِر. 34عیسی اُلاردان: «نَچه چُرِگینگیز بار؟» دیییپ سُرادی. اُلار: «یِدی چُرِک بیلِن بیرنَچه اُونوق بالیغیمیز بار» دییدیلِر. 35عیسی جِماغاتا یِرده اُتورماغی تابشیردی. 36یِدی چُرِک بیلِن بالیقلاری آلیپ، شوکور اِدِنیندِن سُنگ، اُلاری بُلوشدیریپ، شَگیرتلِرینه بِردی، شَگیرتلِری هِم اُلاری جِماغاتا پایلادیلار. 37هِمّهلِر ایییپ دُیدولار و آرتان چُرِک بُلِکلِری یِدی سِبِد بُلدی. 38اییِنلِر آیالّار و چاغالاردان باشغا دُرت مونگ آدامدی. 39عیسی جِماغاتی اوغرادانیندان سُنگ، قاییقا مینیپ، مَجدَلینگ تُوِرِگینه گیتدی.
knc_Arab kas_Arab knc_Arab knc_Arab azb_Arab azb_Arab azb_Arab urd_Arab azb_Arab azb_Arab azb_Arab urd_Arab knc_Arab azb_Arab kas_Arab knc_Arab azb_Arab azb_Arab